10 मीटर एयर पिस्टल इवेंट के टॉप पर रहे, वरुण को कांस्य
ISSF World Cup Shooting Championship Bhopal Update - हरियाणा के सरबजोत सिंह ने ISSF शूटिंग वर्ल्ड कप 2023 में गोल्ड मेडल जीता है। उन्होंने मध्य प्रदेश की राजधानी भोपाल में खेले जा रहे शूटिंग वर्ल्ड कप में बुधवार को एयर पिस्टल इवेंट में शीर्ष स्थान हासिल किया।
हरियाणा के सरबजोत सिंह ने ISSF शूटिंग वर्ल्ड कप 2023 में गोल्ड मेडल जीता है। उन्होंने मध्य प्रदेश की राजधानी भोपाल में खेले जा रहे शूटिंग वर्ल्ड कप में बुधवार को 10 मीटर एयर पिस्टल इवेंट में शीर्ष स्थान हासिल किया। धीन गांव के रहने वाले किसान के बेटे सरबजोत ने अजरबैजान के रूस्लान लुनेव को 16-0 से हराया।
आईएसएसएफ विश्व कप के स्वर्ण पदक मैच में पहली बार है कि किसी प्रतिद्वंद्वी को ब्लैक-आउट किया गया है। ब्लैक-आउट यानी सरबजोत ने विपक्षी के खिलाफ 16-0 से क्लीन स्वीप किया, उन्होंने विपक्षी को एक भी पॉइंट नहीं लेने दिया। वर्ल्ड कप 2023 में भारत के लिए यह पहला गोल्ड मेडल है। वहीं भारत के वरुण तोमर को भी ब्रॉन्ज मेडल मिला।
उन्होंने क्वालीफिकेशन सीरीज में 98, 97, 99, 97, 97, 97 का स्कोर किया। क्वालीफिकेशन सीरीज में चीन के लियु जिनयाओ 584 स्कोर के साथ दूसरे स्थान पर रहे। फाइनल राउंड में सरबजोत ने 253.2 और रूस्लान ने 251.9 अंक हासिल किए। वरूण 250.3 अंक के साथ तीसरे स्थान पर रहे।
हालांकि छह अन्य निशानेबाज में कोई भी ओलंपियन खिलाड़ी नहीं था। स्विट्जरलैंड के जेसन सोलारी ही एक ऐसे खिलाड़ी थे जिन्होंने साल 2018 यूथ ओलंपिक गेम्स में ब्रॉन्ज मेडल जीता था।
यूएस, ईरान, कनाडा जैसे देशों से आए हैं शूटर
शूटिंग वर्ल्ड कप का हिस्सा बनने 33 देशों के 325 शूटर भोपाल आए हुए हैं। इंडिया समेत इन देशों में जर्मनी, इजरायल, अमेरिका, जापान, ब्राजील, चीन, चेक रिपब्लिक, अजरबैजान, बांग्लादेश, बोस्निया और हर्जेगोविना, डेनमार्क फ्रांस, ब्रिटेन, हंग्री, ईरान, कजाकिस्तान, किर्गिस्तान, कोरिया, सऊदी अरब, लिथुआनिया, मालदीव, मेक्सिको, रोमानिया, सिंगापुर, सर्बिया, श्रीलंका, चीनी ताइपी, स्विट्जरलैंड, स्वीडन, उज्बेकिस्तान जैसे देश शामिल हैं।
भोपाल शूटिंग एकेडमी में 375 दर्शकों के बैठने की व्यवस्था
यहां भोपाल में शूटिंग एकेडमी का वातावरण भी शानदार है। यहां 10, 25, 50 के अलावा शॉट गन की क्वालिफाइ रेंज हैं। 10 मीटर में एक साथ 70, 25 मीटर में 50 और 50 मीटर में 20 खिलाड़ी एक साथ निशाना लगा सकते है। फाइनल शूटिंग रेंज में अपग्रेडेड मशीनें है। 375 दर्शकों के बैठने की व्यवस्था है। बिशन खेड़ी में बनी ये राज्य शूटिंग अकादमी 37 एकड़ एरिया में फैली हुई है।
यहां पर एक छात्रावास भी बना हुआ है जहां 240 से ज्यादा खिलाड़ियों के रुकने की व्यवस्था है। छात्रावास में ही लाइब्रेरी, मिनी जिम, डायनिंग एरिया, मेडिटेशन हॉल और एंटरटेनमेंट जोन की भी व्यवस्था है। हालांकि विदेश और दूसरे राज्य से आए खिलाड़ियों को भोपाल की मैरियट, ताज, रेडिशन, जेहन नुमा जैसे 5 स्टार होटलों में रोका गया है।